ཡང་གནད་ཡོད་ཅན་གྱི་མི་སྣ་འགས་ང་ཚོས་གྲངས་ཉུང་མི་རིགས་དང་།མི་རིགས་ས་གནས་རང་སྐྱོང་ཞེས་པའི་ཚིག་བེད་སྤྱོད་མ་གཏོང་རང་གཏོང་རེད།གང་ལགས་ཤེ་ན།ང་ཚོས་རང་སྲིད་རང་སྐྱོང་སྟེ་རྒྱ་ནག་གི་རྩ་ཁྲིམས་ཀྱི་སྒྲོམ་གཞི་ནང་བོད་ཀྱི་གནད་དོན་འཐབ་རྩོད་བྱེད་ཀྱི་ཡོད་པ་རེད་ཅེས་བརྗོད་ཀྱི་ཡོད།དེ་ནི་ཆབ་སྲིད་ཀྱི་གནས་ལུགས་གཏིང་ཟབ་གོ་ཚོད་ཀྱི་མེད་པས་ཡིན།ཐད་ཀར་བརྗོད་ན་བྱབ་ཆུང་བའི་སྐད་ཆ་ཞིག་རེད།དོན་དངོས་ལ་ང་ཚོར་རང་སྐྱོང་ཞིག་ཐོབ་པར་རྒྱའི་དྲིལ་བསྒྲགས་ཐོག་སྤེལ་བའི་ཚིག་སྦྱོར་དེ་རིགས་བེད་སྤྱོད་མ་བྱེད་ན་ནུས་པ་ཆེ་བ་ཐོན་རྒྱུ་ཡིན།དཔེར་ན།སི་ཀོཏླེནཏལྟ་བུར་དབྱིན་ཇིའི་འོག་ཚད་མཐོའི་རང་སྐྱོང་གི་གནས་བབ་ཡོད་ལ།འོན་ཀྱང་ཁོང་ཚོས་ག་དུས་ཡིན་ཡང་སི་ཀོཏླེནཏ་ཀྱི་ལོ་རྒྱུས་དབྱིན་ཇི་ལས་ཐ་དད་ཡིན་པ་དང་།རང་ཉིད་སི་ཀོ་ཏེཤ་མི་རིགས་ཤིག་ལས་དབྱིན་ཇིའི་གྲངས་ཉུང་མི་རིགས་ཤིག་ཏུ་ངོས་འཛིན་ནམ་ཡང་བྱེད་ཀྱི་མེད།དེར་བརྟེན་ད་ལྟའི་ཆར་སི་ཀོཏླེནཏ་དབྱིན་ཇིའི་འོག་ཚད་མཐོའི་རང་སྐྱོང་ཡོད་ནའང་ཉིན་མ་གཅིག་མང་མོས་འོས་བསྡུའི་ལམ་ནས་རང་བཙན་བྱེད་རྒྱུའི་རྒྱལ་སྤྱིའི་ཁྲིམས་ཐོག་ནས་ཀྱང་ཐོབ་ཐང་ཡོད་པ་རེད།མ་གཞི་ནས་རྒྱ་ནག་གི་རྩ་ཁྲིམས་འདི་རྟག་པ་ཞིག་མིན་ལ།འགྱུར་བའི་རང་བཞིན་ཞིག་རེད།ད་བར་འགྱུར་བ་ཚད་མེད་བཏང་ཡོད།དཔེར་ན་ཧོ་ཀོང་ལ་དམིགས་བསལ་རང་སྐྱོང་བསྐྲུན་ཆེད་རྩ་ཁྲིམས་ཀྱི་ཚིག་འབྲུ་ལ་འགྱུར་བ་བཏང་ཡོད།དེ་འདྲ་བོད་ཀྱི་གནད་དོན་ཐོག་ལ་འགྱུར་བ་གཏོང་མི་ཐུབ་པ་ཅི་ཡང་མིན།བོད་ལ་སྤྱིར་ཧོང་ཀོང་ལས་ཀྱང་རང་སྐྱོང་ཆེ་བའི་ཐོབ་ཐབ་ཅིག་ཡོད་པ་རེད།